DA Den Europæiske Unions Tidende CE 84/459

(2004/C 84 E/0534)

SKRIFTLIG FORESPØRGSEL E-0501/03

af Evelyne Gebhardt (PSE) til Kommissionen

(21. februar 2003)

Om: Europa-Parlamentets beslutning om memorandum fra Kommissionen til Rådet om indkomstbeskatning og ligebehandling af mænd og kvinder (A2-0055/85)

Europa-Parlamentet påpeger i sin beslutning A2-0055/85 (1) om memorandum fra Kommissionen til Rådet om indkomstbeskatning og ligebehandling af mænd og kvinder (2), at de nationale indkomstbeskatningssystemer ofte hæmmer kvinderne i deres erhvervsaktivitet og stiller gifte kvinder skattemæssigt dårligere end ugifte.

Endvidere konstaterer Europa-Parlamentet, at målet om skattemæssig ligestilling af mænd og kvinder bl.a. burde nås ved hjælp af de af Kommissionen foreslåede foranstaltninger, men at der ikke er tale om sådanne initiativer i memorandummet.

I beslutningen nævnes desuden foranstaltning 6 i Kommissionens »handlingsprogram til fremme af lige muligheder for mænd og kvinder«, ifølge hvilken der skulle foretages en analyse af de nationale beskatningssystemer med henblik på at tage de nødvendige initiativer.

En sådan analyse er absolut ønskværdig, især fordi undersøgelsen af, om beskatnings- og socialsikringssystemerne har negative konsekvenser for kvinder, er et af målene for Fællesskabets rammestrategi for ligestilling mellem mænd og kvinder (2001-2005).

Har Kommissionen i mellemtiden fået resultaterne af denne analyse? Kan Kommissionen give mig adgang til disse resultater? Er der allerede indledt foranstaltninger med henblik på at sikre skattemæssig ligestilling mellem mænd og kvinder?

Svar afgivet på Kommissionens vegne af Anna Diamantopoulou

(14. april 2003)

Med hensyn til det spørgsmål, som det ærede parlamentsmedlem rejser, henleder Kommissionen opmærksomheden på det forhold, at direkte beskatning i princippet er et område, der henhører under medlemsstaternes kompetence. Medlemsstaternes ret til at udøve disse beføjelser kan dog ikke af den grund fritage dem for pligten til at overholde fællesskabsretten (3).

Det ligger helt fast, at princippet om ligestilling mellem mænd og kvinder er et af de grundlæggende principper i fællesskabsretten, hvilket indebærer, at medlemsstaterne overholder princippet i forbindelse med deres skattelovgivning, der bl.a. berører indtægter fra arbejde.

Kommissionen, der overvåger gennemførelsen af fællesskabsretten, tøver i den forbindelse ikke med at retsforfølge medlemsstaterne, særlig på grundlag af artikel 226 i EF-traktaten, når den konstaterer tilfælde af overtrædelse af artikel 141 i EF-traktaten (tidl. artikel 119 i EF-traktaten), der sikrer princippet om lige løn til kvinder og mænd, med det formål at fjerne enhver form for direkte forskelsbehandling på grundlag af køn samt tilfælde af indirekte forskelsbehandling, der bl.a. skyldes forskelle i behandlingen på grund af de skattepligtiges familiemæssige eller ægteskabelige status, som ikke er begrundet i andre forhold end køn.

Kommissionen har i øvrigt finansieret en undersøgelse vedrørende de nationale beskatningssystemers indvirkning på kvinders arbejde, og den 300 siders undersøgelsesrapport — på engelsk — blev færdiggjort i februar 2001 af professor Paloma de Villota. Det er en glimrende undersøgelse, som denne uafhængige kvindelige ekspert har udarbejdet, uden at den dog er bindende for Kommissionen, men den er helt klart en værdifuld kilde til oplysninger og til overvejelser, som Kommissionen vil tage i betragtning i forbindelse med iværksættelsen af initiativer og aktioner af især lovgivningsmæssig art.

Det ærede parlamentsmedlem kan læse indholdet i denne undersøgelse på webstedet til kontoret for ligestilling mellem mænd og kvinder i Kommissionens Generaldirektorat for Beskæftigelse, Sociale Anliggender og Arbejdsmarkedsforhold på følgende adresse: (http://europa.eu.int/comm/employment_social/equ_opp/women_work.pdf).

(1) EFT C 229 af 9.9.1985, s. 128.

(2) KOM(84)625.

(3) Se i den forbindelse navnlig Domstolens dom af 14. februar 1995 i Schumacker-sagen, sag C-279/93.